CELEX: E2013J0025
Language: el
Date: 2014-08-28 00:00:00
Title: Απόφαση του Δικαστηρίου, της 28ης Αυγούστου 2014 , στην υπόθεση E-25/13 — Gunnar V. Engilbertsson κατά Íslandsbanki hf. (Άρθρο 34 της ΣΕΔ — Προσφυγή κατά αίτησης για την έκδοση συμβουλευτικής γνώμης — Τιμαριθμική αναπροσαρμογή ενυπόθηκων δανείων — Οδηγία 87/102/ΕΟΚ — Οδηγία 93/13/ΕΟΚ — Αρχές της αποτελεσματικότητας και της ισοδυναμίας)

19.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/31
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 28ης Αυγούστου 2014
   στην υπόθεση E-25/13
   Gunnar V. Engilbertsson κατά Íslandsbanki hf.
   (Άρθρο 34 της ΣΕΔ — Προσφυγή κατά αίτησης για την έκδοση συμβουλευτικής γνώμης — Τιμαριθμική αναπροσαρμογή ενυπόθηκων δανείων — Οδηγία 87/102/ΕΟΚ — Οδηγία 93/13/ΕΟΚ — Αρχές της αποτελεσματικότητας και της ισοδυναμίας)
   (2015/C 92/05)
   Στην υπόθεση E-25/13, Gunnar κατά Engilbertsson v Íslandsbanki hf. – ΑΙΤΗΣΗ στο δικαστήριο βάσει του άρθρου 34 της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου που υπέβαλε το Πρωτοδικείο του Reykjavík (Héraðsdómur Reykjavíkur) όσον αφορά την ερμηνεία της οδηγίας 93/13/ΕΟΚ, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές, το Δικαστήριο, αποτελούμενο από τους Carl Baudenbacher, πρόεδρο και εισηγητή δικαστή, Per Christiansen και Páll Hreinsson, δικαστές, εξέδωσε απόφαση στις 28 Αυγούστου 2014, το διατακτικό της οποίας έχει ως εξής:
   
               1.
            
            
               Η οδηγία 93/13/ΕΟΚ δεν απαγορεύει γενικά τις συμβατικές ρήτρες σχετικά με την τιμαριθμική αναπροσαρμογή των ενυπόθηκων δανείων στις συμβάσεις που συνάπτονται μεταξύ προμηθευτή και καταναλωτή. Εναπόκειται στο αιτούν δικαστήριο να εκτιμήσει αν η επίδικη ρήτρα είναι καταχρηστική. Η εκτίμηση πρέπει να λαμβάνει υπόψη την ερμηνεία της έννοιας «καταχρηστική ρήτρα» από το Δικαστήριο.
            
         
               2.
            
            
               Η οδηγία 93/13/ΕΟΚ δεν περιορίζει τη διακριτική ευχέρεια ενός κράτους του ΕΟΧ να καθορίζει, είτε με νομοθετικές διατάξεις είτε με διοικητικές κανονιστικές ρυθμίσεις, τους παράγοντες που μπορεί να προκαλέσουν αλλαγές σε έναν προκαθορισμένο δείκτη, όπως στον ισλανδικό δείκτη τιμών καταναλωτή, καθώς και τις μεθόδους μέτρησης αυτών των αλλαγών, υπό τον όρο ότι περιγράφονται ρητά στη σύμβαση.
            
         
               3.
            
            
               Εναπόκειται στο αρμόδιο εθνικό δικαστήριο να αποφανθεί αν μια συμβατική ρήτρα αποτέλεσε αντικείμενο ατομικής διαπραγμάτευσης, κατά την έννοια του άρθρου 3 της οδηγίας 93/13/ΕΟΚ.
            
         
               4.
            
            
               Εναπόκειται στο αρμόδιο εθνικό δικαστήριο να κρίνει αν πρέπει να θεωρηθεί ότι μια συμβατική ρήτρα σχετικά με την τιμαριθμική αναπροσαρμογή των δόσεων εξόφλησης ενός δανείου έχει περιγραφεί επακριβώς και με κατανοητό τρόπο στον καταναλωτή. Αυτή η εκτίμηση πρέπει να λαμβάνει υπόψη την ακριβή διατύπωση των σχετικών συμβατικών ρητρών και όλα τα υπόλοιπα πραγματικά περιστατικά, μεταξύ άλλων τις περιστάσεις που εκτίθενται στα σημεία α) και β) του τρίτου ερωτήματος που έθεσε το εθνικό δικαστήριο, καθώς και την εθνική νομοθεσία σχετικά με την τιμαριθμική προσαρμογή.
            
         
               5.
            
            
               Το άρθρο 6 παράγραφος 1 της οδηγίας 93/13/ΕΟΚ πρέπει να ερμηνεύεται υπό την έννοια ότι, στις περιπτώσεις που ένα εθνικό δικαστήριο κρίνει ότι μια συγκεκριμένη ρήτρα είναι καταχρηστική κατά την έννοια της οδηγίας 93/13/ΕΟΚ, το εν λόγω δικαστήριο πρέπει να διασφαλίζει ότι αυτή η ρήτρα δεν δεσμεύει τον καταναλωτή, υπό τον όρο ότι η σύμβαση μπορεί να εξακολουθήσει να υφίσταται και χωρίς την καταχρηστική ρήτρα, εφόσον, σύμφωνα με τους κανόνες του εθνικού δικαίου, η εν λόγω συνέχεια της σύμβασης είναι νομικά δυνατή.